## Pravilnik o iskaznici zrakoplovnog inspektora i o načinu vođenja očevidnika

### NN 122/1999 (23.11.1999.), Pravilnik o iskaznici zrakoplovnog inspektora i o načinu vođenja očevidnika

# MINISTARSTVO POMORSTVA, PROMETA I VEZA

Na temelju članka 157. točka 9. Zakona o zračnom prometu ("Narodne novine"
broj 132/98), ministar pomorstva, prometa i veza donosi

## PRAVILNIK

### O ISKAZNICI ZRAKOPLOVNOG INSPEKTORA I O NAČINU VOĐENJA OČEVIDNIKA

Članak 1.

Ovim Pravilnikom propisuje se obrazac iskaznice zrakoplovnog inspektora
(u daljnjem tekstu: iskaznica), te obrazac ovlaštenja za obavljanje inspekcijskih
poslova (u daljnjem tekstu: ovlaštenje) i izgled značke, koji su sastavni
dio iskaznice, izgled poveza, način izdavanja, uporabe i zamjene iskaznice
i ovlaštenja, način izdavanja i uporabe značke, način vođenja evidencije
o izdanim i vraćenim iskaznicama, ovlaštenjima i značkama, te obrazac očevidnika
o obavljenim inspekcijskim pregledima radi osiguranja uvida u provođenje
inspekcijskog nadzora.

Članak 2.

(1) Iskaznicu i ovlaštenje izdaje Ministarstvo pomorstva, prometa i
veza (u daljnjem tekstu: Ministarstvo), a potpisuje ministar pomorstva,
prometa i veza (u daljnjem tekstu: ministar)

(2) Ovlaštenja zrakoplovnog inspektora utvrđuju se posebnim rješenjem
ministra u skladu s odredbama članka 146. do 149. Zakona o zračnom prometu,
a koje se navode u obrascu ovlaštenja.

(3) Značku zrakoplovnim inspektorima izdaje Ministarstvo.

(4) Sadržaj obrasca iskaznice i ovlaštenje te izgled značke tiskani
su uz ovaj Pravilnik i čine njegov sastavni dio (Dodaci I-a, I-b. i I-c)

Članak 3.

(1) Iskaznica i ovlaštenje izrađeni su tehnikom zaštitnog tiska na papiru
svijetlo plave boje, pravokutnog oblika, dimenzija 100¤70 mm.

(2) Obrazac iskaznice i ovlaštenja sadrži tekst na hrvatskom i engleskom
jeziku.

Članak 4.

(1) Značka zrakoplovnog inspektora izrađena je od metala srebrne boje
u dubokom reljefu u dvije faze.

(2) Veličina značke je 60¤65 mm.

Članak 5.

Povez je izrađen od kože tamno plave boje trostrukog pregiba. Veličina
svakog pregiba je 90¤120 mm.

Članak 6.

(1) Iskaznica, ovlaštenja i značka smiju se koristiti samo u okviru
zakonske nadležnosti obavljanja poslova inspekcije sigurnosti zračnoga
prometa.

(2) Svaka zloupotreba iskaznice, ovlaštenja i značke povlači disciplinsku
i kaznenu odgovornost.

(3) Iskaznicu, ovlaštenje i značku zabranjeno je davati drugim osobama
na korištenje.

Članak 7.

(1) Zrakoplovni inspektor kojem prestane radni odnos ili je raspoređen
na drugo službeničko mjesto, dužan je danom prestanka radnog odnosa odnosno
danom raspoređivanja na drugo službeničko mjesto, iskaznicu, ovlaštenje
i značku vratiti Ministarstvu.

(2) Vraćena iskaznica i ovlaštenje poništavaju se i pohranjuju.

(3) Vraćena značka se pohranjuje.

Članak 8.

(1) Zrakoplovni inspektor koji izgubi iskaznicu, ovlaštenje ili značku
ili na drugi način ostane bez iskaznice, ovlaštenja ili značke, dužan je
o tome odmah, a najkasnije u roku tri dana od dana nestanka iskaznice,
ovlaštenja ili značke pismeno obavijestiti Ministarstvo.

(2) Nova iskaznica, ovlaštenje ili značka izdat će se nakon što je izgubljena
ili na drugi način nestala iskaznica, ovlaštenje ili značka oglašena nevažećom
u "Narodnim novinama".

(3) Troškove oglašavanja u "Narodnim novinama" i izdavanja nove iskaznice,
ovlaštenja i značke snosi Ministarstvo.

(4) Ministarstvo može zahtijevati nadoknadu troškova od zrakoplovnog
inspektora.

Članak 9.

Zrakoplovnom inspektoru privremeno će se oduzeti iskaznica, ovlaštenje
i značka ako je protiv njega pokrenuta istraga ili je podignuta optužnica
do okončanja postupka.

Članak 10.

(1) Evidencija o izdanim i vraćenim iskaznicama, ovlaštenjima i značkama
vodi se u Ministarstvu.

(2) Evidencija iz stavka 1. ovoga članka, sadrži ime i prezime zrakoplovnog
inspektora kojem je izdana iskaznica i značka odnosno dano ovlaštenje,
broj iskaznice i ovlaštenja odnosno serijski broj značke, evidencijski
broj iskaznice, ovlaštenja i značke, datum izdavanja, datum povratka, potpis
inspektora te odjeljak za napomene.

Članak 11.

Iskaznice i ovlaštenja izdani prema ranijim propisima, zamijenit će
se iskaznicama i ovlaštenjima utvrđenim ovim Pravilnikom u roku od 30 dana
od dana njegovog stupanja na snagu.

Članak 12.

(1) Radi osiguranja uvida u provođenje inspekcijskog nadzora, inspektor
je obvezan ažurno, točno i uredno voditi očevidnik o obavljenim inspekcijskim
pregledima (u daljnjem tekstu: očevidnik).

(2) Sadržaj očevidnika prikazan je na obrascu koji je tiskan uz ovaj
Pravilnik i čini njegov sastavni dio (Dodatak I-d)

Članak 13.

(1) Očevidnik se vodi kao knjiga formata A4.

(2) Na naslovnoj strani knjige otiskan je naziv "Očevidnik o obavljenim
inspekcijskim pregledima".

(3) Očevidnik se popunjava na osnovi podataka iz zapisnika o obavljenom
inspekcijskom nadzoru i utvrđenom stanju.

Članak 14.

(1) Očevidnik se može voditi i na računalu.

(2) Način unošenja podataka u računalo mora osigurati naknadni prikaz
i tiskanje obrazaca u obliku i sadržaju propisanim ovim Pravilnikom.

(3) Svi podaci uneseni u računalo moraju imati svoju sigurnosnu kopiju
pohranjenu na odgovarajućem magnetskom mediju (pričuvna kopija).

(4) Pričuvna kopija stvara se najmanje jednom mjesečno za nove podatke.

Članak 15.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-01/99-02/40
Urbroj: 530-01-99-1
Zagreb, 15. studenoga 1999.

Ministar
**kap. Ivan Pavlović, dipl. ing.,** v. r.

                                                                         Dodatak
1 - c
                                                                          ( uz
članak 2.)

![](dodaci/1999/1963-01.gif)

![](dodaci/1999/1963-02.gif)

![](dodaci/1999/1963-03.gif)

Pravilnik, NN 122/1999-1963